作者:黃機
標題:六州歌頭
內容:將軍何日，去築受降城。三萬騎，貔貅虎，戮鯢鯨。洗滄溟。試上金山望，中原路，平於掌，百年事，心未語，淚先傾。若若累累印綬，偏安久、大義誰明。倚危欄欲遍，江水亦吞聲。目斷蘋汀。海門青。停杯與問，焉用此，手雖子，積如京。波神怒，風浩浩，勃然興。卷龍腥。似把渠忠憤，伸懇請，翠華巡。呼壯士，挽河漢，蕩材槍。長算直須先定，如細故、休苦營營。正清愁滿抱，鷗鷺卻多情。飛過郵亭。